Denne weekend er flere borgere i Hasseris blevet ramt af indbrud. Bare på Nordtoften har Nordjyllands Politi modtaget fem anmeldelser om indbrud, mens der også er kommet anmeldelser ind fra seks andre veje i området. Det fortæller vagtchef Per Vagn Nielsen. Men der er ikke nogen, der har set skyggen af en forbryder på fersk gerning. Et enkelt sted er der set to personer luske rundt, men der er ingen vidner til selve indbruddene. Derfor søger Nordjyllands Politi nu vidner, der har set noget mistænkeligt. - Hvis man har set for eksempel en bil eller noget konkret, så vil vi gerne vide det, siger Per Vagn Nielsen. Fremgangsmåden har været den samme ved en række af weekendens indbrud. Ifølge vagtchefen er vinduerne blevet brudt op på samme måde flere steder, og man forventer derfor, at det er de samme mennesker, der står bag de indbrud. - Og det er let at komme væk med det derude. Man kan hurtigt komme ud af området, siger Per Vagn Nielsen. Det er primært designermøbler og smykker, der er blevet stjålet ved indbruddene. Og indbrudstyvene har været i Hasseris af flere omgange. Der er sket indbrud både fredag og lørdag aften samt natten til søndag. Nordjyllands Politi kan kontaktes på telefon 114.

Referat:
En stribe indbrud har ramt Hasseris i de seneste to weekender. Politiet mener, at den samme gerningsmand står bag flere indbrud.